DA Den Europæiske Unions Tidende L 87/368

KOMMISSIONENS DELEGEREDE FORORDNING (EU) 2017/585

af 14. juli 2016

om supplerende regler til Europa-Parlamentets og Rådets forordning (EU) nr. 600/2014 for så vidt angår reguleringsmæssige tekniske standarder for datastandarder og -formater for referencedata for finansielle instrumenter og tekniske foranstaltninger i forbindelse med ordninger, som Den Europæiske Værdipapir- og Markedstilsynsmyndighed og de kompetente myndigheder skal iværksætte

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 600/2014 af 15. maj 2014 om markeder for finansielle instrumenter og om ændring af forordning (EU) nr. 648/2012 (1), særlig artikel 27, stk. 3, tredje afsnit, og

ud fra følgende betragtninger:

(1) Med henblik på de kompetente myndigheders effektive markedsovervågning bør referencedata for finansielle instrumenter indberettes i et ensartet format og efter ensartede standarder.

(2) Indberetning og offentliggørelse af referencedata i en elektronisk form/et elektronisk format, således at de kan maskinaflæses og downloades, gør det lettere effektivt at anvende og udveksle sådanne data.

(3) Hurtig modtagelse af referencedata for alle finansielle instrumenter, som er optaget til handel eller handles på en markedsplads eller gennem en systematisk internalisator, gør det muligt for de kompetente myndigheder og Den Europæiske Værdipapir- og Markedstilsynsmyndighed (ESMA) at sikre datakvalitet og effektiv markedsovervågning og dermed bidrage til markedets integritet.

(4) For at sikre, at markedspladser og systematiske internalisatorer indberetter fuldstændige og nøjagtige referencedata, og at de kompetente myndigheder rent faktisk kan modtage og anvende sådanne data rettidigt, bør der fastsættes passende indberetningsfrister. Der bør gives en passende frist til at afdække unøjagtigheder og ufuldstændigheder i data inden offentliggørelsen. For at sikre, at de indberettede referencedata er konsistente med de tilsvarende oplysninger, som indberettes i henhold til artikel 26 i forordning (EU) nr.600/2014, bør de kompetente myndigheder anvende referencedata for en given dag til at validere og udveksle de indberetninger om transaktioner, som er gennemført den samme dag.

(5) I henhold til artikel 27, stk. 2, i forordning (EU) nr. 600/2014 skal afsendere og modtagere af referencedata foruden datakvaliteten sikre, at dataene rent faktisk modtages og effektivt udveksles og er konsistente med de tilsvarende, i nævnte forordnings artikel 26 omhandlede transaktionsindberetninger. Markedspladser og systematiske internalisatorer bør derfor indberette fuldstændige og nøjagtige referencedata og omgående underrette de kompetente myndigheder om opdagede ufuldstændigheder og unøjagtigheder i allerede indberettede data. De bør endvidere have indført passende systemer og kontroller med henblik på nøjagtig, fuldstændig og rettidig indberetning af referencedata.

(6) Af hensyn til en effektiv anvendelse og udveksling af referencedata og for at sikre, at referencedata er konsistente med de tilsvarende data i transaktionsindberetningerne, skal markedspladser og systematiske internalisatorer basere identifikationen af finansielle instrumenter og juridiske enheder, som skal medtages i referencedataene, på ensartede accepterede standarder. Særlig, og for at sikre, at referencedata matches med de tilsvarende transaktionsindberetninger, bør markedspladser og systematiske internalisatorer i forbindelse med indberetningen af de finansielle instrumenter sørge for, at disses ISIN-koder i henhold til ISO 6166 tilvejebringes og medtages i de indberettede data.

(7) Af konsekvenshensyn og for at sikre velfungerende finansmarkeder er det nødvendigt, at bestemmelserne i denne forordning og bestemmelserne i forordning (EU) nr. 600/2014 anvendes fra den samme dato.

(8) Denne forordning er baseret på det udkast til reguleringsmæssige tekniske standarder, som ESMA har forelagt Kommissionen.

(9) ESMA har foretaget åbne offentlige høringer om det udkast til reguleringsmæssige tekniske standarder, som ligger til grund for denne forordning, analyseret de potentielle omkostninger og fordele i forbindelse hermed samt anmodet interessentgruppen for værdipapirer og markeder, der er nedsat i henhold til artikel 37 i Europa-Parlamentets og Rådets forordning (EU) nr. 1095/2010 (2) om en udtalelse —

VEDTAGET DENNE FORORDNING:

Artikel 1

Referencedata — oplysninger, standarder, form og format

Markedspladser og systematiske internalisatorer skal til de kompetente myndigheder indberette referencedata for finansielle instrumenter (»referencedata«), som omfatter alle de i bilagets tabel 3 omhandlede nærmere oplysninger om det pågældende finansielle instrument. Oplysningerne indberettes i elektronisk og maskinlæsbar form i overensstemmelse med de standarder og formater, som er angivet i bilagets tabel 3, og i et fælles XML-skema i henhold til ISO 20022-metoden.

Artikel 2

Tidspunkt for indberetning af referencedata til de kompetente myndigheder

1. Markedspladser og systematiske internalisatorer skal senest kl. 21.00 CET hver dag, hvor de er åbne for handel, til deres kompetente myndigheder indberette referencedata for alle finansielle instrumenter, som er optaget til handel eller handles, herunder når der er afgivet ordrer eller bud gennem deres system, inden kl. 18.00 CET samme dag.

2. Hvis et finansielt instrument er optaget til handel eller handles, herunder når der for første gang er afgivet en ordre eller et bud, efter kl. 18.00 CET på en dag, hvor en markedsplads eller en systematisk internalisator er åben for handel, indberettes referencedata for det pågældende finansielle instrument senest kl. 21.00 CET den førstkommende dag, hvor markedspladsen eller den systematiske internalisator er åben for handel.

Artikel 3

Identifikation af finansielle instrumenter og juridiske enheder

1. Inden handelen med et finansielt instrument på en markedsplads eller en systematisk internalisator påbegyndes, skal den pågældende markedsplads eller systematiske internalisator tilvejebringe det finansielle instruments ISIN-kode i henhold til ISO 6166.

2. Markedspladser og systematiske internalisatorer sikrer, at LEI-koderne (Legal Entity Identifier), som medtages i de indberettede referencedata, opfylder ISO 17442:2012-standarden, vedrører den pågældende udsteder og er opført i »Global Legal Entity Identifier«-databasen, som vedligeholdes af en central enhed udpeget af »Legal Entity Identifier Regulatory Oversight Committee«.

Artikel 4

Ordninger til sikring af, at referencedata rent faktisk modtages

1. De kompetente myndigheder overvåger og vurderer, hvorvidt de referencedata, som de modtager fra en markedsplads eller en systematisk internalisator, er fuldstændige og opfylder de standarder og formater, som er angivet i bilagets tabel 3.

2. Efter modtagelse af referencedata for hver dag, hvor markedspladser og systematiske internalisatorer er åbne for handel, skal de kompetente myndigheder underrette markedspladser og systematiske internalisatorer om eventuelle ufuldstændigheder i de pågældende data og eventuelt manglende overholdelse af fristerne for indberetning af referencedata, jf. artikel 2.

3. ESMA overvåger og vurderer, hvorvidt de referencedata, som den modtager fra de kompetente myndigheder, er fuldstændige og opfylder de standarder og formater, som er angivet i bilagets tabel 3.

4. Efter modtagelse af referencedata fra de kompetente myndigheder underretter ESMA disse om eventuelle ufuldstændigheder i de pågældende data og eventuelt manglende overholdelse af fristerne for indberetning af referencedata, jf. artikel 7, stk. 1.

Artikel 5

Ordninger til sikring af kvaliteten af referencedata

De kompetente myndigheder skal som minimum hvert kvartal vurdere kvaliteten og nøjagtigheden af de referencedata, som de modtager i henhold til artikel 27, stk. 1, i forordning (EU) nr. 600/2014.

Artikel 6

Metoder og ordninger for indberetning af referencedata

1. Markedspladser og systematiske internalisatorer sikrer, at de til deres kompetente myndigheder indberetter fuldstændige og nøjagtige referencedata i henhold til artikel 1 og 3.

2. Markedspladserne og de systematiske internalisatorer skal indføre metoder og ordninger, som sætter dem i stand til at afdække ufuldstændigheder eller unøjagtigheder i tidligere indberettede referencedata. En markedsplads eller en systematisk internalisator, som opdager, at indberettede referencedata er ufuldstændige eller unøjagtige, skal omgående underrette sin kompetente myndighed og hurtigst muligt til den kompetente myndighed fremsende fuldstændige og korrekte relevante referencedata.

Artikel 7

Ordninger til effektiv udveksling og offentliggørelse af referencedata

1. De kompetente myndigheder skal videresende fuldstændige og nøjagtige referencedata til ESMA hver dag senest kl. 23.59 CET ved hjælp af den sikre elektroniske kommunikationskanal, som er oprettet til dette formål mellem de kompetente myndigheder og ESMA.

2. Dagen efter modtagelsen af referencedataene, jf. stk. 1, skal ESMA konsolidere de data, den har modtaget fra hver kompetent myndighed.

3. ESMA stiller de konsoliderede data til rådighed for alle kompetente myndigheder senest kl. 08.00 CET dagen efter modtagelsen ved hjælp af de i stk. 1 omhandlede sikre elektroniske kommunikationskanaler.

4. De kompetente myndigheder anvender de konsoliderede data for en given dag til at validere transaktionsindberetningerne vedrørende transaktioner, som er gennemført den pågældende dag og indberettet i henhold til artikel 26 i forordning (EU) nr. 600/2014.

5. Hver kompetent myndighed anvender de konsoliderede data for en given dag til at udveksle transaktionsindberetninger fra den pågældende dag, jf. artikel 26, stk. 1, andet afsnit, i forordning (EU) nr. 600/2014.

6. ESMA offentliggør referencedata i elektronisk form, således at de kan downloades og maskinaflæses.

Artikel 8

Ikrafttræden og anvendelse

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den dato, der er nævnt i artikel 55, stk. 2, i forordning (EU) nr. 600/2014.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 14. juli 2016. På Kommissionens vegne Jean-Claude JUNCKER Formand

(1) EUT L 173 af 12.6.2014, s. 84.

(2) Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (EUT L 331 af 15.12.2010, s. 84).